Magnus (21) sto bak brevmysteriet på Svalbard
Det var sist onsdag at Martin Øen og Jostein Nordstrøm fant et gammelt kjærlighetsbrev samt et avisutklipp fra 1958 begravet inne i en varde på toppen av Lunckefjell på Svalbard. Brevet er datert 1929 og signert den kjente polarforskeren Bernhard Luncke. Hovedbibliotekar Ivar Stokkeland ved Norsk Polarinstitutt i Tromsø sa søndag til VG at han trodde brevet kunne være plassert på den øde fjelltoppen av Luncke selv, eller av en kollega som ville hedre ham.Men helt rett hadde han ikke. For det var 21 år gamle Magnus Halset fra Hobøl i Østfold som sto bak. - Bernhard og Martha Luncke er mine oldeforeldre. Jeg visste at han var en flyfotograf og at han hadde oppkalt et fjell på Svalbard etter seg selv, forteller han til VG sent søndag kveld. I 2012 fikk Magnus vite at han og klassen på ekspedisjonslinjen på Nordfjord folkehøyskole skulle dra på skitur på Svalbard. - Da jeg hørte at vi skulle til akkurat det området, så var jeg pådriver for at vi skulle legge turen innom det samme fjellet som oldefaren min hadde navngitt, sier Halset. Som en bonus hadde han lyst til å holde et kort foredrag for klassen om oldefaren Bernhard og hans fortid som flyfotograf og topograf i området.- Jeg gjorde litt research, og hjemme fant jeg en del gamle brev og dokumenter som hadde tilhørt oldefaren min. Han tok derfor med seg et kjærlighetsbrev Bernhard hadde skrevet til sin kone, i tillegg til en engelsk avisforside som omtalte polarforskeren. Det hadde han med seg i sekken da han og ti klassekamerater i april 2012 nådde toppen av Lunckefjell. - På toppen av fant vi ut at det hadde vært artig å legge brevet og artikkelen igjen, slik at fremtidige toppbestigere kunne lese seg opp på Bernhard Luncke, forteller han. På turen hadde han også på seg oldefarens hvite bukser. - Den ble lagd i 1958, og 50 år etter hans død var buksa på toppen av Lunckefjell, forteller han.Magnus synes det er stas at oldefaren og brevet har fått mye medieoppmerksomhet, men kan avsløre at brevene som ble funnet på Svalbard kun er kopier. Han tok ikke sjansen på å ta med seg de ekte dokumentene på Svalbard-turen. - Det originale brevet og avisutklippet ligger hjemme hos onkelen min. Halset kan også avsløre at kjærlighetsbrevet som ble funnet onsdag ikke er det eneste Bernhard Luncke skrev til sin kjære Martha. - Jeg fant flere kjærlighetsbrev da jeg bladde gjennom de gamle dokumentene hans, forteller han.
Det 84 år gamle kjærlighetsbrevet som ble funnet av to turgåere på en fjelltopp på Svalbard ble ikke lagt der av polarforskeren som skrev det - men av hans oldebarn!